Sanger skuil in hysbak terwyl boewe toeslaanMathys Roets Mathys Roets en sy vriendin moes vroeg Saterdagoggend in sy huis se hysbak skuil nadat ŉ onbekende aantal inbrekers op sy huis in Eldoraigne in Pretoria toegeslaan het. Hoewel die diewe vort is met toerusting ter waarde van nagenoeg R50 000 en ŉ televisiestel, sit hy glad nie op moedverloor se vlakte nie. Die ergste van die voorval is om alles vervang te kry voordat hy Woensdag op ŉ toer gaan. “Hulle was nie hier om ons seer te maak nie. Hulle het gekom om in te breek en te steel. Hulle moes baie professioneel gewees het,” het Roets Maandag aan Maroela Media gesê. Roets se motorhuis waar die boewe toegeslaan het. Foto: Verskaf Hy het verduidelik dat sy huis omhein is met ŉ 2 m hoë elektriese omheining. “Hulle het dit reggekry om oor die heining te kom sonder om die alarm te laat afgaan. Hulle het daarna hul weg tot by my motorhuis gevind sonder om enige ‘ogies’ te laat afgaan. In die motorhuis het hulle ŉ sak gevat wat soos ŉ skootrekenaarsak lyk. My mikrofone en ŉ koordlose klankbord wat aan my iPad kan koppel, was daarin. Hulle het ook ŉ data-projektor gebuit wat ek gebruik wanneer ek motiveringspraatjies doen. Die alarm het eers omstreeks 05:00 afgegaan toe hulle gulsig geraak het en die televisie in die huis kom steel het.” Roets en sy vriendin, Jané van Litsenborgh, het danksy die alarm wakker geword en gehoor daar is iemand in die huis. Die paartjie het in die hysbak geklim en dit tussen die onderste en boonste verdieping laat stilhou en daar geskuil totdat hulp opgedaag het. “Veiligheidsbeamptes van ADT was spoedig op die toneel. Dit was seker so drie minute, toe was hulle daar.” Die inbrekers het hulle kort daarna uit die voete gemaak deur weer oor die heining te klouter. Dié keer het hulle die heining se alarm laat afgaan wat Roets-hulle die gemoedsrus gegee het dat die boewe weg is. Beamptes van die Wierdabrug-polisie was kort daarna op die toneel. “Al krisis is om dié toerusting betyds vervang te kry voor my toer Woensdag begin. Dit is toerusting wat spesiaal voldoen aan my behoeftes. Maar ek sal dit vervang kry en dit sal geen uitwerking op my vertonings hê nie,” het hy sy aanhangers gerusgestel. “Ek is nogal spyt dat hulle met my mikrofone daar weg is; hulle sal nie juis enige nut daaruit kan kry nie. Hulle het seker gedink daar is ŉ skootrekenaar in. So, as iemand êrens ŉ skelm ou hoor sing, en hy klink soos ek, moet hulle my asseblief laat weet!” Hy skerts verder en sê hy neem aanstoot dat hulle ook nie sy tas met CD’s gesteel het nie. “Hulle kon dit maklik vir R20 000 verkoop gekry het.” Roets is vol lof vir ADT en die Wierdabrug-polisie, wat ŉ saak van huisbraak ondersoek. “Albei spanne was professioneel en deeglik. Die proses het vlot verloop en ek het binne ŉ halfuur ŉ saaknommer gehad wat die administratiewe las op my minder gemaak het.” Hy het gesê dit is die eerste soortgelyke voorval in die 16 jaar wat hy in die huis woon. Hy beplan om die veiligheid op te knap om tyd te wen indien so iets weer sou gebeur. “Ek weier om in vrees te lewe en gaan nie toelaat dat só ’n voorval dit veroorsaak nie.”